Bandera di Hulanda

Bandera di Hulanda ta simbolisá Hulanda i e union i independencia di Reino Hulandes. E trikolor kòrá-blanku-blou ta wòrdu usá tantu riba tera komo riba laman komo bandera sivil, bandera di servisio i bandera di guera.

E bandera Hulandes ta konsistí di tres strepi horizontal den e kolonan kòrá, blanku i blou. Di akuerdo ku e instrukshon di bandera di Ministerio di Asuntunan General, e kolónan aki ta wòrdu definí komo vermilion briante (kòrá), blanku briante i blou kobalt. E tononan di koló eksakto ta spesifiká den e blachi standart NEN 3055 usando koordinatnan di Éclairage. Komo ku e koordinatnan aki no por wòrdu tradusí direktamente den koló di Pantone, diferente balor di Pantone ta wòrdu usá den práktika.

No tin regulashonnan legal pa loke ta trata e dimenshonnan di e bandera. Den e Lei di Bandera di 1937 ku nunka a wòrdu ratifiká, e proporshon entre altura i largura a wòrdu establesi na 2:3, un proporshon ku generalmente ta wòrdu atené na dje te awendia. E tres banchinan di koló ta igual den altura.

 Historia 
 Banderanan nashonal 
 Bandera di Holland 
Tin vários teoria tokante e orígen di e bandera hulandes. Un teoria a wòrdu presentá dor di un franses Dampmartin, kende a sugerí ku e bandera tabata un regalo di Rei Hendrik IV di Fransia. Sinembargo, e punto di bista aki a wòrdu rechasá dor di e archivista nashonal hulandes Johannes de Jonge. Den su obra Over den oorsprong der Nerderlandsche Vlag el a argumenta cu e kolonan di e bandera ta deriva di e eskudo di Willem van Oranje i tin nan origen den e prome añanan di e Guera di Ochenta Aña.

Un teoria alternativo a wòrdu tresé dilanti pa D.G. Muller. El a deklará ku e asina yamá Hollandsche vlag ("bandera di Holland") tabata den uso kaba promé ku e lantamentu. Segun Muller, e bandera a originá durante e gobernashon di e kas bavaro den e kondado di Holland (1354–1433). Ta bisa ku e koló ta derivá for di e eskudonan di e kas bavaro i e kondado di Holland. Ta ser bisa ku William V tabata e promé ku a karga e eskudo aki, manera ta bisto for di monedanan ku a wòrdu bati pa Holland i Zeeland durante e periodo ei.

Investigashon di P.C. Guyot ta sostené e punto di bista aki. Archivonan ta mustra ku na 1409-1410 e tesorero di konde William VI a kumpra un mantel estatal ku ta konsistí di paña shinishi, dekorá ku felpa kòrá, blanku i blou. E artikulo di paña aki, yamá un toga , tabata furá ku lana i dekorá ku e tres kolónan aki, posiblemente indikando su uso simbóliko asta promé ku e inisio di e lantamentu.

Aunke e uso di banderanan kòrá-blanku-blou tabata eksistí promé ku e lantamentu, e no tabata legalmente establesé ainda. Den inisio di e Guera di Ochenta Aña, banda di e bandera tradishoonal di Holland, tin biaha tabata usa un bandera oraño, spesialmente pa influensia di e sosten kresiente pa Willem van Oranje.

Durante e periodo aki e geuzen (inisialmente noblenan hulandes, oponentenan di e rei spaño Felipe II) a remplasá e kòrá den e bandera ku oraño, loke a kondusí na e asina yamá Prinsenvlag ("bandera di prens").

E bandera di prens aki a wordo adopta pa e marina emergente, mientras cu e marina komersial a sigui usa e bandera di Holland kòrá-blanku-blou. E banderanan di e Kompania Hulandes di Oost India (VOC) i e Kompania di West India (WIC) tambe a retené e skema di koló aki. Ni e bandera di geuzen i bandera di Holland a wordo rekonosí ofisialmente durante e periodo aki.

E transishon pa un bandera ofisial den marina a tuma lugá sin un dekreto estatal. Na 1664, e Estadonan di Zeeland a oponé na e uso di e término Hollandsche vlag den un resolushon di e Estadonan General. Komo resultado, e nòmber ofisial Statenvlag òf Staatse vlag ("bandera di estado") a keda introdusí.

 Bandera di Prens 
E promé ehèmpelnan di e trikolor hulandes ta data di siglo diesseis. E promé bia ku un bandera asina a wòrdu menshona tabata na aña 1572. E tabata un bandera ku hopi strepi den e kolonan blanku i blou, e kolonan di Willem van Oranje, ku oraño agrega. E imágen mas bieu konosí di e bandera aki a wòrdu trahá riba dia 2 di desèmber 1575 pa Jan van Hout, sekretario di siudat di Leiden, den e album amicorum di Janus Dousa.

Durante e Promé Periodo Sin Stadhouder (1650–1672), e Bandera di Prens (Prinsenvlag) a wòrdu abolí den marina i a introdusí e Bandera di Holland. Na aña 1652 a prohibí uso di e Bandera di Prens den e Kondado di Holland i rònt 1653, pa desishon di e estado general bou di liderazgo di e konseho di penshonario (raadspensionaris) Johan de Witt, e Bandera di Prens tambe a wòrdu remplasá den e marina. Durante e periodo aki e statenvlag ("Bandera di Estado") a bira e bandera ofisial di Repúblika di Shete Provinsia Uní di Hulanda.

Kategoria:Hulanda